**NACRT**

**ZAKON O IZMJENAMA I DOPUNAMA**

**ZAKONA O DRŽAVNIM SLUŽBENICIMA I NAMJEŠTENICIMA**

**Član 1**

U Zakonu o državnim službenicima i namještenicima ("Službeni list CG", br. 2/18, 34/19, 8/2021 i 37/22), član 22 mijenja se i glasi:

**“Uslovi**

**Član 22 ﻿**

Za starješinu organa uprave može biti imenovano lice koje ima VII1 nivo kvalifikacije obrazovanja i najmanje pet godina radnog iskustva na poslovima rukovođenja ili devet godina radnog iskustva na drugim poslovima, ako posebnim zakonom nije drukčije propisano.”

**Član 2**

U članu 24 stav 3 mijenja se i glasi:

“Lice koje vrši poslove iz kategorije visoki rukovodni kadar mora imati VII1 nivo kvalifikacije obrazovanja i najmanje tri godine radnog iskustva na poslovima rukovođenja ili osam godina radnog iskustva na drugim poslovima, ako posebnim zakonom nije drukčije propisano.”

**Član 3**

Član 26 mijenja se i glasi:

**“Nivoi, zvanja i uslovi**

**Član 26 ﻿**

U okviru kategorije ekspertsko-rukovodni kadar nivoi, zvanja i uslovi su:

1) nivo 1: načelnik, rukovodilac, drugo odgovarajuće zvanje - VII1 nivo kvalifikacije obrazovanja i najmanje dvije godine radnog iskustva na poslovima rukovođenja ili pet godina radnog iskustva na drugim poslovima;

2) nivo 2: šef, koordinator ili drugo odgovarajuće zvanje - VII1 nivo kvalifikacije obrazovanja i najmanje pet godina radnog iskustva.

U nivo 1 razvrstavaju se i zvanja: glavni inspektor, glavno ovlašćeno službeno lice i rukovodilac nacionalne kancelarije - VII1 nivo kvalifikacije obrazovanja i najmanje dvije godine radnog iskustva na poslovima rukovođenja ili sedam godina radnog iskustva na drugim poslovima.

U nivo 2 razvrstava se i zvanje inspektor koordinator - VII1 nivo kvalifikacije obrazovanja i najmanje jedna godina radnog iskustva na poslovima u zvanju inspektor I ili šest godina radnog iskustva na drugim poslovima.”

**Član 4**

Član 28 mijenja se i glasi:

“**Nivoi, zvanja i uslovi**

**Član 28 ﻿**

U okviru kategorije ekspertski kadar nivoi, zvanja i uslovi su:

1) nivo 1:

- samostalni savjetnik I, inspektor I i ovlašćeno službeno lice I - VII1 nivo kvalifikacije obrazovanja i najmanje pet godina radnog iskustva,

- samostalni savjetnik II, inspektor II i ovlašćeno službeno lice II - VII1 nivo kvalifikacije obrazovanja i najmanje tri godine radnog iskustva,

- samostalni savjetnik III, inspektor III i ovlašćeno službeno lice III - VII1 nivo kvalifikacije obrazovanja i najmanje dvije godine radnog iskustva;

2) nivo 2:

- viši savjetnik I - VII1 nivo kvalifikacije obrazovanja i najmanje tri godine radnog iskustva,

- viši savjetnik II - VII1 nivo kvalifikacije obrazovanja i najmanje dvije godine radnog iskustva,

- viši savjetnik III - VII1 nivo kvalifikacije obrazovanja i najmanje jedna godina radnog iskustva na poslovima u VII1 ili VI nivou kvalifikacije obrazovanja;

3) nivo 3:

- savjetnik I - VI nivo kvalifikacije obrazovanja i najmanje tri godine radnog iskustva,

- savjetnik II - VI nivo kvalifikacije obrazovanja i najmanje dvije godine radnog iskustva,

- savjetnik III - VI nivo kvalifikacije obrazovanja i najmanje jedna godina radnog iskustva;

4) nivo 4:

- saradnik I - V nivo kvalifikacije obrazovanja i najmanje tri godine radnog iskustva,

- saradnik II - V nivo kvalifikacije obrazovanja i najmanje dvije godine radnog iskustva,

- saradnik III - V nivo kvalifikacije obrazovanja i najmanje jedna godina radnog iskustva.

Zvanja samostalni savjetnik III, inspektor III, ovlašćeno službeno lice III, viši savjetnik III, savjetnik III, saradnik III, kao i posebna zvanja propisana u skladu sa članom 33 ovog zakona, koja su utvrđena kao početna, predstavljaju početne pozicije u okviru nivoa kategorije ekspertskog kadra.”

**Član 5**

U članu 29 stav 2 mijenja se i glasi:

“U okviru kategorije izvršni kadar nivoi, zvanja i uslovi su:

1) nivo 1: samostalni referent - IV1 nivo kvalifikacije obrazovanja i najmanje tri godine radnog iskustva;

2) nivo 2: viši referent - IV1 nivo kvalifikacije obrazovanja i najmanje dvije godine radnog iskustva;

3) nivo 3: referent - III ili IV1 nivo kvalifikacije obrazovanja i najmanje jedna godina radnog iskustva na poslovima u IV1 ili III nivou kvalifikacije obrazovanja.

Zvanje referent predstavlja početnu poziciju u okviru kategorije izvršni kadar.”

**Član 6**

Član 31 mijenja se i glasi:

**“Nivoi, zvanja i uslovi**

**Član 31 ﻿**

U okviru poslova namještenika nivoi, zvanja i uslovi su:

1) nivo 1: viši namještenik I - IV1 nivo kvalifikacije obrazovanja i najmanje jedna godina radnog iskustva;

2) nivo 2: viši namještenik II - III nivo kvalifikacije obrazovanja i najmanje jedna godina radnog iskustva;

3) nivo 3: namještenik - I2 nivo kvalifikacije obrazovanja, bez radnog iskustva.

**Član 7**

U članu 38 stav 1 alineja 2 poslije riječi:“ovog zakona” tačka zarez briše se i dodaju se riječi:“i najkasnije tri mjeseca prije isteka perioda od pet godina u slučaju iz člana 55 st. 1 i 3 ovog zakona;”.

**Član 8**

U članu 41 stav 2 poslije riječi “oglasa” dodaju se zarez i riječi:”ako se ne mogu popuniti putem raspoređivanja u skladu sa zakonom”.

**Član 9**

U članu 46 poslije stava 1 dodaje se novi stav koji glasi:

“Kandidat iz stava 1 ovog člana koji ne pristupi provjeri znanja, sposobnosti, kompetencija i vještina, smatraće se da je odustao od oglasa”.

Dosadašnji st. 2 do 9 postaju st. 3 do 10.

**Član 10**

U članu 47 stav 1 riječi: “iz člana 46 stav 6” zamjenjuju se riječima:”iz člana 46 stav 7”.

U stavu 2 riječi:” iz člana 46 stav 4” zamjenjuju se riječima:”iz člana 46 stav 5” i riječi: “iz člana 46 stav 7” zamjenjuju se riječima:”iz člana 46 stav 8”.

U stavu 5 riječi:”iz člana 46 st.6 i 7” zamjenjuju se riječima:”iz člana 46 st. 7 i 8”

**Član 11**

U članu 48 stav 4 mijenja se i glasi:

“Po pravilu, vrši se izbor najbolje ocijenjenog kandidata sa liste za izbor”.

Poslije stava 4 dodaje se novi stav koji glasi:

“Izuzetno od stava 4 ovog člana, nakon obavljenog razgovora sa svim kandidatima sa liste za izbor, može se izabrati neki drugi kandidat sa liste za izbor, uz obavezu da se u obrazloženju odluke o izboru navedu razlozi za takvu odluku.”

U stavu 6 riječi:”prijavljenim kandidatima” zamjenjuju se riječima:”kandidatima koji su pristupili provjeri znanja, sposobnosti, kompetencija i vještina”.

Dosadašnji st. 5 do 7 postaju st. 6 do 8.

**Član 12**

Član 55 mijenja se i glasi:

**“Zasnivanje radnog odnosa i postavljenje**

**Član 55**

Glavni inspektor i glavno ovlašćeno službeno lice, nakon sprovedenog javnog oglasa, zasniva radni odnos na neodređeno vrijeme

Lice iz stava 1 ovog člana, uz saglasnost Vlade, postavlja starješina državnog organa, na vrijeme od pet godina.

Lice iz stava 1 ovog člana može biti ponovo postavljeno na isto vrijeme, nakon sprovedenog javnog oglasa.

Inspektora koordinatora, inspektora i ovlašćeno službeno lice, starješina državnog organa nakon sprovedenog internog, odnosno javnog oglasa postavlja na vrijeme od pet godina, a zasniva radni odnos u organu na neodređeno vrijeme.

Nakon isteka roka od pet godina, lice iz stava 4 ovog člana može biti ponovo postavljeno, bez sprovođenja postupka javnog oglašavanja.

Ako lice iz st. 1 i 4 ovog člana ne bude ponovo postavljeno, raspoređuje se u tom organu u skladu sa ovim zakonom.

Na radno mjesto iz stava 4 ovog člana, nakon isteka roka od pet godina na koji je postavljeno lice iz stava 4 ovog člana, može biti postavljen državni službenik iz tog organa koji se nalazi u radnom odnosu na neodređeno vrijeme.”

**Član 13**

U članu 56 stav 3 poslije riječi: “starješina organa za upravljanje kadrovima” zarez briše se i dodaju se riječi: “ili lice iz kategorije visoki rukovodni kadar koje on ovlasti,”.

**Član 14**

U članu 58 stav 3 poslije riječi: “starješina organa za upravljanje kadrovima” zarez briše se i dodaju se riječi: “ili lice iz kategorije visoki rukovodni kadar koje on ovlasti,”

**Član 15**

U članu 60 stav 6 riječ “ima” zamjenjuje se riječju “ostvaruje”.

Stav 7 briše se.

**Član 16**

U članu 61 poslije stava 1 dodaje se novi stav koji glasi:

“Izuzetno od stava 1 ovog člana, u slučaju privremene spriječenosti za rad, trudnoće, roditeljskog ili porodiljskog odsustva starješine organa uprave, odnosno službe ili lica koje vrši poslove visokog rukovodnog kadra može se odrediti vršilac dužnosti dok traju privremena spriječenost za rad, trudnoća, roditeljsko ili porodiljsko odsustvo.”

Dosadašnji st. 2 do 7 postaju st. 3 do 8.

**Član 17**

U članu 66 stav 2 poslije riječi: ”trudnoće” dodaju se zarez i riječ: ”roditeljskog”.

Izuzetno od stava 2 ovog člana, državni službenik, odnosno namještenik može se rasporediti uz pisanu saglasnost.

**Član 18**

U članu 97, stav 4 mijenja se i glasi:

“Odluka o pokretanju disciplinskog postupka dostavlja se državnom službeniku, odnosno namješteniku čija se disciplinska odgovornost utvrđuje i Državnoj disciplinskoj komisiji.”

Stav 5 briše se.

U stavu 6 riječi “iz st. 4 i 5” zamjenjuju se riječima “iz stava 4”.

Dosadašnji stav 6 postaje stav 5.

**Član 19**

Čl. 98 i 99 brišu se.

**Član 20**

Član 100 mijenja se i glasi:

**“Disciplinski postupak za lakšu, odnosno težu povredu službene dužnosti**

**Član 100**

“Disciplinski postupak za lakšu, odnosno težu povredu službene dužnosti protiv državnog službenika, odnosno namještenika vodi i odluku donosi Državna disciplinska komisija.

U disciplinskom postupku se mora održati rasprava na kojoj državni službenik, odnosno namještenik ima pravo na odbranu. Državni službenik, odnosno namještenik može se braniti sam, preko advokata, zastupnika ili predstavnika sindikata.

Izuzetno, rasprava se može održati i bez prisustva državnog službenika, odnosno namještenika protiv koga se vodi disciplinski postupak, ako je državni službenik, odnosno namještenik uredno pozvan, a pozivu se nije odazvao, niti je opravdao izostanak, a Disciplinska komisija procijeni da se na osnovu sprovedenih dokaza može utvrditi odgovornost državnog službenika, odnosno namještenika za koju se tereti.

Prilikom odlučivanja o disciplinskoj odgovornosti državnog službenika, odnosno namještenika Disciplinska komisija nije vezana pravnom kvalifikacijom povrede službene dužnosti navedene u odluci za pokretanje disciplinskog postupka.

U disciplinskom postupku primjenjuje se zakon kojim se uređuje upravni postupak, ako ovim zakonom nije drukčije propisano.”

**Član 21**

Član 101 mijenja se i glasi:

**“Izricanje disciplinske mjere**

**Član 101**

“Disciplinsku mjeru za težu, odnosno lakšu povredu službene dužnosti protiv državnog službenika, odnosno namještenika izriče Državna disciplinska komisija.

Prilikom izbora disciplinske mjere uzimaju se u obzir težina povrede službene dužnosti, nastale posljedice, stepen odgovornosti, okolnosti u kojima je povreda službene dužnosti učinjena i olakšavajuće i otežavajuće okolnosti.

Protiv odluke Državne disciplinske komisije, državni službenik, odnosno namještenik ima pravo žalbe.”

**Član 22**

U čl. 102 i 107 riječi: “Disciplinska komisija” zamjenjuju se riječima:”Državna disciplinska komisija” u odgovarajućem padežu.

**Član 23**

Član 105 mijenja se i glasi:

**“Državna disciplinska komisija**

**Član 105 ﻿**

Državna disciplinska komisija ima predsjednika i četiri člana.

Predsjednika i članove Državne disciplinske komisije imenuje i razrješava Vlada, na predlog Upravnog odbora Administrativnog centra državnih komisija, dostavljenog preko Ministarstva, a nakon sprovedenog javnog konkursa.

Predsjednik i članovi Državne disciplinske komisije imenuju se na period od pet godina i funkciju obavljaju profesionalno.

Predsjednik i članovi Državne disciplinske komisije imaju pravo na zaradu u skladu sa zakonom kojim su uređuju zarade zaposlenih u javnom sektoru.

Državna disciplinska komisija donosi poslovnik o radu, kojim uređuje način rada i odlučivanja.

Državna disciplinska komisija ima pečat, u skladu sa propisom kojim se uređuje pečat državnih organa.

**Član 24**

Član 106 mijenja se i glasi:

**“Uslovi za imenovanje predsjednika i članova Državne disciplinske komisije**

**Član 106**

Za predsjednika Državne disciplinske komisije imenuje se lice koje ima VII1 nivo kvalifikacije obrazovanja, pravni fakultet, položen pravosudni ispit i najmanje deset godina radnog iskustva u oblasti prava.

Za člana Državne disciplinske komisije imenuje se lice koje ima VII1 nivo kvalifikacije obrazovanja, pravni fakultet i najmanje sedam godina radnog iskustva u oblasti prava.

Najmanje dva člana Državne disciplinske komisije moraju imati položen pravosudni ispit.

**Član 25**

Poslije člana 106 dodaje se novi član koji glasi:

**“Postupak za imenovanje predsjednika i članova Državne disciplinske komisije**

**Član 106a**

Javni konkurs za predsjednika i članove Državne disciplinske komisije raspisuje Administrativni centar državnih komisija, koji traje 15 dana.

Javni konkurs se objavljuje na internet stranici Administrativnog centra državnih komisija i Ministarstva.

Upravni odbor Administrativnog centra državnih komisija obrazuje Komisiju za postupak izbora predsjednika i članova Državne disciplinske komisije (u daljem tekstu: Komisija za izbor), najkasnije u roku od tri dana od dana isteka roka iz stava 1 ovog člana.

Komisiju za izbor čine predsjednik i članovi Upravnog odbora Administrativnog centra državnih komisija, direktor Administrativnog centra državnih komisija i predstavnik Ministarstva iz kategorije visoki rukovodni kadar.

Na osnovu potpune i uredne dokumentacije koja je blagovremeno dostavljena, Komisija sačinjava listu kandidata koji ispunjavaju uslove konkursa, u roku od osam dana od dana isteka roka iz stava 1 ovog člana.

Provjera znanja i sposobnosti vrši se na osnovu usmenog intervjua, koji se sprovodi najkasnije u roku od osam dana od dana sačinjavanja liste kandidata koji ispunjavaju uslove konkursa.

Svim kandidatima postavljaju se pitanja iz oblasti poznavanja službeničkog sistema i upravnog postupka.

O sprovedenom intervjuu Komisija za izbor sačinjava zapisnik.

Nakon sprovedenog intervjua, Komisija za izbor utvrđuje Listu za izbor predsjednika i članova Državne disciplinske komisije na kojoj se nalaze lica sa najviše osvojenih bodova, u roku od pet dana od dana obavljenog intervjua.

Komisija za izbor Upravnom odboru dostavlja listu za izbor predsjednika i članova Državne disciplinske komisije u roku od tri dana od dana njenog sačinjavanja.

Upravni odbor Centra, preko Ministarstva predlaže Vladi predsjednika i članove Državne disciplinske komisije, u roku od osam dana od dana dobijanja liste za izbor predsjednika i članova Državne disciplinske komisije.

Kriterijume i način bodovanja kandidata propisuje Vlada.

Na prava, obaveze i odgovornost predsjednika i članova Državne disciplinske komisije primjenjuju se propisi o državnim službenicima i namještenicima.

U slučaju privremene spriječenosti za rad, trudnoće, roditeljskog ili porodiljskog odsustva predsjednika, odnosno člana Državne disciplinske komisije može se odrediti vršilac dužnosti dok traju privremena spriječenost za rad, trudnoća, roditeljsko ili porodiljsko odsustvo.

**Član 26**

Član 108 mijenja se i glasi:

**“Prestanak mandata Državne disciplinske komisije**

**Član 108**

Predsjedniku, odnosno članu Državne disciplinske komisije prestaje mandat:

1) istekom vremena na koje je imenovan;

2) na lični zahtjev;

3) razrješenjem.

Predsjednik, odnosno član Državne disciplinske komisije razrješava se dužnosti, ako:

1) je osuđen na bezuslovnu kaznu zatvora;

2) je osuđen za krivično djelo koje ga čini nedostojnim za rad u državnom organu;

3) nestručno ili nesavjesno obavlja dužnost.

Predsjednik, odnosno član Državne disciplinske komisije kome je prestao mandat u smislu stava 1 tač. 1 i 2 ovog člana pravo na raspoređivanje ostvaruje u Ministarstvu ili u drugom državnom organu na radno mjesto koje odgovara njegovom nivou kvalifikacije obrazovanja i sposobnostima, na osnovu pisanog sporazuma Ministarstva i državnog organa.

Lice iz stava 1 tač. 1 i 2 ovog člana koje nije raspoređeno u skladu sa stavom 3 ovog člana, u roku od jedne godine od dana prestanka mandata, za to vrijeme ostvaruje pravo na naknadu u visini zarade koju je imalo u poslednjem mjesecu vršenja poslova radnog mjesta na kojem je bilo imenovano, uz odgovrajuće usklađivanje, a izuzetno, pravo na naknadu može da se produži za još jednu godinu, ako u tom vremenu stiče pravo na penziju.

Nestručno ili nesavjesno obavljanje funkcije iz stava 2 tačka 3 ovog člana utvrđuje Upravni odbor Centra na predlog ministra.

Postupak za utvrđivanje nestručnog ili nesavjesnog obavljanja funkcije iz stava 2 tačka 3 ovog člana bliže se uređuje aktom Vlade.

Ukoliko Upravni odbor Administrativnog centra državnih komisija utvrdi da je predsjednik, odnosno član Državne disciplinske komisije funkciju obavljao nestručno ili nesavjesno, upućuje Vladi predlog za njegovo razrješenje preko Ministarstva.

U slučaju prestanka mandata predsjedniku, odnosno članu Državne disciplinske komisije, Administrativni centar državnih komisija je dužan da u roku od 15 dana raspiše javni konkurs iz člana 106a ovog zakona za popunu tog mjesta.

**Član 27**

Član 109 mijenja se i glasi:

**“Stručni i administrativni poslovi za potrebe Državne disciplinske komisije**

**Član 109**

Stručne i administrativne poslove za potrebe Državne disciplinske komisije vrši Centar.”

**Član 28**

U članu 110 stav 1 mijenja se i glasi:

“Sredstva za rad Državne disciplinske komisije obezbjeđuju se u budžetu Crne Gore, na teret Centra.”

**Član 29**

U članu 122 stav 1 alineja 1 riječi: “navrši 67 godina života” zamjenjuju se riječima: “navrši 66 godina života”.

U alineji 5 riječi: “iz člana 132 stav 3 i” brišu se.

**Član 30**

U članu 128 stav 5 briše se.

**Član 31**

U članu 129 stav 1 poslije riječi:”ukidanja državnog organa,”dodaju se riječi:”ukoliko poslovi tog državnog organa ne prelaze u djelokrug drugog državnog organa**”.**

Stav 3 briše se.

**Član 32**

U članu 130 poslije stava 1 dodaje se novi stav koji glasi:

“Kad se donosi novi ili vrši izmjena postojećeg akta o unutrašnjoj organizaciji i sistematizaciji, starješina organa je dužan da predvidi radna mjesta za koja je postupak popune putem oglasa u toku, a nakon isteka roka za prijavljivanje kandidata na oglas”.

Dosadašnji st. 2 i 3 postaju st. 3 i 4.

**Član 33**

U članu 131 poslije stava 4 dodaje se novi stav koji glasi:

“Državni službenik, odnosno namještenik koji se nalazi na raspolaganju, ima pravo prijave na interni oglas”.

Dosadašnji stav 5 postaje stav 6.

**Član 34**

Član 132 briše se.

**Član 35**

U članu 133 stav 5 riječi:”za upravljanje kadrovima” zamjenjuju se riječima: “koji je državnog službenika, odnosno namještenika stavio na raspolaganje”.

Poslije stave 5 dodaje se novi stav koji glasi:

“Izuzetno od stava 5 ovog člana, u slučaju iz člana 129 stav 1 ovog zakona, rješenje o prestanku radnog odnosa donosi starješina organa za upravljanje kadrovima”.

**Član 36**

Poglavlje 2 mijenja se i glasi:

**“2. Državna komisija za žalbe”**

**Član 37**

Član 141 mijenja se i glasi:

“Član 141

Imenovanje Državne komisije za žalbe

Državna komisija za žalbe ima predsjednika i šest članova.

Predsjednika i članove Državne komisije za žalbe imenuje i razrješava Vlada, na predlog Ministarstva, nakon sprovedenog javnog konkursa.

Provjera znanja i sposobnosti vrši se na osnovu usmenog intervjua.

Predsjednik i članovi Državne komisije za žalbe imenuju se na period od pet godina i tu funkciju obavljaju profesionalno.

Predsjednik i članovi Državne komisije za žalbe imaju pravo na zaradu u skladu sa zakonom kojim se uređuju zarade zaposlenih u javnom sektoru.

**Član 38**

Član 142 mijenja se i glasi:

**“Uslovi za imenovanje**

**Član 142**

Za predsjednika Državne komisije za žalbe imenuje se lice koje ima VII1 nivo kvalifikacije obrazovanja, pravni fakultet, položen pravosudni ispit i najmanje deset godina radnog iskustva u oblasti prava.

Za člana Državne komisije za žalbe imenuje se lice koje ima VII1 nivo kvalifikacije obrazovanja, pravni fakultet i najmanje sedam godina radnog iskustva u oblasti prava.

Najmanje tri člana Državne komisije za žalbe moraju imati položen pravosudni ispit.

**Član 39**

Poslije člana 142 dodaje se novi član koji glasi:

**“Postupak za imenovanje predsjednika i članova Državne komisije za žalbe**

**Član 142a**

“Na postupak izbora i imenovanja predsjednika i članova Državne komisije za žalbe primjenjuju se odredba člana 106a ovog zakona.”

**Član 40**

Član 145 mijenja se i glasi:

**“Prestanak mandata Državne komisije za žalbe**

Član 145

“Na prestanak mandata Državne komisije za žalbe primjenjuju se odredbe člana 108 ovog zakona.”

**Član 41**

Član 146 mijenja se i glasi:

**“Stručni i administrativni poslovi za potrebe Državne komisije za žalbe**

**Član 146**

Stručne i administrativne poslove za potrebe Državne komisije za žalbe vrši Centar.”

**Član 42**

U članu 147 stav 1 mijenja se i glasi:

“Sredstva za rad Državne komisije za žalbe obezbjeđuju se u budžetu Crne Gore, na teret Centra.”

**Član 43**

U čl. 137, 138, 139, 143, 144, 156 i 157 riječ: “Komisija za žalbe” zamjenjuje se riječima: ”Državna komisija za žalbe” u odgovarajućem padežu.

**Član 44**

Poslije člana 147 dodaje se novo poglavlje i 11 novih članova koji glase:

“**XI.a CENTAR DRŽAVNIH KOMISIJA**

Administrativni centar državnih komisija

Član 147a

Za potrebe vršenja stručnih, administrativnih, finansijskih i infomatičkih poslova Državne disciplinske komisije i Državne komisije za žalbe, a u vezi zaštite i podrške u ostvarivanju prava, obaveza i odgovornosti državnih službenika i namještenika Vlada osniva Administrativni centar državnih komisija (u daljem tekstu: Centar), kao nosioca javnih ovlašćenja.

Centar ima svojstvo pravnog lica.

Sjedište Centra je u Podgorici.

Sredstva za rad Centra obezbjeđuju se iz Budžeta.

Vlada donosi Akt o osnivanju Centra kojim bliže se uređuju pitanja od značaja za rad Centra, kao i odluku o visini naknade za rad predsjednika i članova Upravnog odbora Centra.

Centar ima statut, pravilnik o unutrašnjoj organizaciji i sistematizaciji radnih mjesta kao i odluku o visini koeficijenata za zarade.

**Poslovi Centra**

**Član 147b**

Centar:

1. pruža stručnu, administrativnu i finansijsku podršku radu Državnih komisija;
2. ostvaruje saradnju sa sudovima i drugim državnim organima i organima lokalne samouprave;
3. pruža pomoć i podršku u radu predsjedniku i članovima Državnih komisija prilikom pripreme odluke u predmetima;
4. objavljuje i ažurira odluke Državnih komisija na internet stranici Državnih komisija;
5. vrši pripremu godišnjih Izvještaja o radu Državnih komisija;
6. priprema godišnji Izvještaj o radu Centra;
7. prati sudsku praksu u oblasti službeničkih odnosa i vodi elektronsku bazu sudskih odluka;
8. prati primjenu Etičkog kodeksa državnih službenika i namještenika;
9. prati primjenu, inicira izmjene i dopune propisa u oblasti službeničke etike;
10. promoviše etičke standarde i pravila ponašanja u državnim organima;
11. obavlja i druge poslove u skladu sa Odlukom o osnivanju i Statutom.

**Organi Centra**

**Član 147c**

Organi Centra su Upravni odbor i Direktor.

**Upravni odbor**

**Član 147d**

Upravni odbor Centra ima predsjednika i dva člana.

Članove Upravnog odbora Centra čine po jedan predstavnik Ministarstva, Generalnog sekretarijata Vlade i reprezantativnog sindikata uprave.

Predsjednika Upravnog odbora biraju članovi upravnog odbora iz stava 2 ovog člana, između sebe.

Predsjednika i članove Upravnog odbora Centra, na predlog Ministarstva, imenuje i razrješava Vlada, na period od četiri godine i ista lica mogu ponovo biti imenovana.

Predsjedniku i članovima Upravnog odbora Centra pripada naknada za rad, ako posebnim zakonom nije drukčije propisano.

Sjednicama prisustvuje Direktor.

**Nadležnost Upravnog odbora Centra**

**Član 147e**

Upravni odbor Centra:

1. donosi Statut i druge opšte akte Centra;
2. donosi odluku o raspisivanju javnog konkursa za predsjednike i članove državnih komisija;
3. predlaže iznos budžetskih sredstava za rad Centra;
4. vrši i druge poslove propisane ovim zakonom i Statutom Centra.

**Direktor Centra**

**Član 147f**

Direktora Centra imenuje Upravni odbor, nakon sprovedenog konkursa.

Mandat direktora traje pet godina, nakon čega može ponovo biti biran na istu funkciju.

Za direktora može biti imenovano lice koje, pored opštih uslova za zasnivanje radnog odnosa u državnim organima, ispunjava sljedeće uslove, i to da:

1. ima VII 1 nivo kvalifikacije obrazovanja - pravni fakultet;
2. deset godina radnog iskustva na poslovima u VII1 nivou kvalifikacije obrazovanja, od čega najmanje tri godine na poslovima rukovođenja, odnosno pet godina radnog iskustva na poslovima koji zahtijevaju samostalnost u radu;
3. položen pravosudni ispit;
4. položen stručni ispit za rad na poslovima javnih nabavki.

**Nadležnost direktora Centra**

**Član 147g**

Direktor Centra:

1) predstavlja Centar, rukovodi i organizuje rad u Centru;

2) odgovara za zakonitost rada Centra;

3) priprema i predlaže akt o unutrašnjoj organizaciji i sistematizaciji Centra;

4) predlaže akte koje donosi Upravni odbor;

5) upravlja ljudskim i finansijskim resursima Centra;

6) obavještava javnost o radu Centra;

7) vrši i druge poslove određene ovim zakonom i Statutom Centra.

**Zaposleni**

**Član 147h**

Na postupak zasnivanja radnog odnosa, prava, obaveza i odgovornosti zaposlenih u Centru primjenjuju se opšti propisi o radu

**Nadzor**

**Član 147i**

Nadzor nad radom Centra vrši Ministarstvo.

Centar podnosi Ministarstvu godišnji izvještaj o radu.

Izvještaj iz stava 2 ovog člana sadrži podatke iz izvještaja o radu Državne komisije za žalbe i Državne disciplinske komisije, izvod iz izvještaja o finansijskim tokovima u skladu sa zakonom i ocjenu stanja sa preporukama na osnovu sprovedene analize.

**Član 45**

U članu 151 stav 1 alineja 8 poslije riječi:”na raspolaganju” dodaju se riječi:”iz člana 129 stav 1 ovog zakona”.

**O B R A Z L O Ž E NJE**

**I USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona državnim službenicima i namještenicima sadržan je u odredbama člana 16 Ustava Crne Gore, kojima je predviđeno da se zakonom, u skladu sa Ustavom, pored ostalog, uređuju način ostvarivanja Sloboda i prava, kada je to neophodno za njihovo ostvarivanje i druga pitanja od interesa za Crnu Goru.

**II RAZLOZI ZA DONOŠENJE ZAKONA**

Zakonom o državnim službenicima i namještenicima uređuju se kategorizacija radnih mjesta i zvanja državnih službenika i namještenika, zasnivanje radnog odnosa i popuna radnih mjesta, upravljanje kadrovima, prava, obaveze, odgovornost i zaštita prava državnih službenika i namještenika, kao i druga pitanja od značaja za ostvarivanje njihovih prava i obaveza.

Važeći zakon je u primjeni od 01. jula 2018. godine. Od tog perioda ovaj zakon se amandmanski dva puta mijenjao, a najveće izmjene amandmanima poslanika ogledale su se kod smanjenja uslova po pitanju godina radnog iskustva u okviru zvanja. Ovo smanjivanje uslova za zvanja bila je jedna od glavnih kritika Evropske komisije upućenih u dijelu profesionalizacije javne uprave. Naime, ukazano je da je ovo korak unazad u tom pogledu.

Nakon proteklog perioda od početka primjene, praćenjem implementacije Zakona (Izvještaj o primjeni Zakona o državnim službenicima i namještenicima, pristigli zahtjevi za tumačenje zakona), takođe je utvrđeno da postoje određene norme i instituti koje je potrebno unaprijediti.

Praksa je pokazala da se najveće nedoumice i nedostaci u implementaciji zakona, ogledaju prije svega kod instituta vršioca dužnosti, odnosno u dijelu gdje nije određen, prava po prestanku mandata, radno pravnog statusa članova Komisije za žalbe i Disciplinske komisije, kao i radno pravnog statusa inspektora.

Izborom predstavnika NVO za učešće u radnoj grupi, ministar javne uprave formirao je radno tijelo koje će raditi na pripremi predloga zakona. Ova radna grupa je održala sastanke na kojima su razmatrene odredbe čija primjena izaziva nedoumice u praksi, kao i komentare koji su pristigli tokom javnih konsultacija.

Kod svega navedenog pripremljen je tekst Nacrta zakona o izmjenama i dopunama Zakona o dražvnim službenicima i namještenicima, koji tekst će se naći na javnoj raspravi.

Nakon usaglašavanja sa primjedbama i sugestijama dobijenim tokom javne rasprave, tekst zakona će biti poslat Evropskoj komisiji na mišljenje.

Osnovni cilj izmjena ovog zakona je jačanje profesionalizacije, merit sistema i transparentnosti u postupku ostvarivanja prava i obaveza državnih službenika, jačanje radno pravnog statusa inspektora, kao i usklađivanje sa komentarima Evropske komisije, a u vezi uslova za zapošljavanje.

Napominjemo i da će prelazne i završne odredbe ovog zakona biti definisane kada predložena rješenja budu konačna, tj. nakon sprovedene javne rasprave.

**III USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Ne postoje izvori prava Evropske unije, niti potvrđene međunarodne konvencije, sa kojima potrebno usaglasiti ovaj zakon.

**IV OBJAŠNJENJE OSNOVNIH PRAVNIH INSTITUTA**

**Odredbama čl. 1- 6** vrši seizmjena uslova za radna mjesta u okviru kategorija državnih službenika i namještenika. Naime, amandmanima poslanika u Skupštini Crne Gore, smanjeni su uslovi po pitanju godina radnog iskustva koje je potrebno za obavljanje poslova radnog mjesta. Ovakvo zakonsko rješenje imalo je negativno mišljenje od strane Evropske komisije, navodeći da se na taj način umanjuje doprinos profesionalizaciji I merit sistemu, te da predstavlja korak unazad jačanju službeničkog sistema. Iz tog razloga izmjenama zakona vraćaju se prvobitna zakonska rješenja, odnosno povećavaju se godine radnog iskustva koje je potrebno za obavljanje poslova radnog mjesta, kako je bilo u osnovnom tekstu zakona.

**Odredbom člana 7** dodaje se izuzetak kod pravila da radno mjesto mora biti upražnjeno da bi se pokrenuo postupak popune putem oglasa. Naime, s obzirom da se radna mjesta inspektora i ovlašćenih lica popunjavaju na period od pet godina, predloženom izmenom omogućavamo da se to Odluka o pokretanju postupka za oglašavanje može donijeti 3 mjeseca prije isteka mandata, odnosno perioda od pet godina. Ovo iz razloga da bi se premostio period od prestanka mandata do popune radnog mjesta, koji može trajati duže vremena. Ovaj izuzetak je ograničen samo za radna mjesta glavnog inspektora i glavnog ovlašćenog službenog lica, a ne i za mandate starješina i lica iz kategorije visoki rukovodni kadar, iz razloga što u ovim situacijam postoji institut vršioca dužnosti kojim se premošćuje period do popune putem javnog konkursa.

**Odredbom člana 8** vrši se preciznije normiranje važećeg člana koji je izazivao nejasnoće u praksi. Propisano je da se radna mjesta početnih pozicija popunjavaju putem javnog oglasa odmah (ne ide prvo interni oglas), ako se to radno mjesto ne može popuniti raspoređivanjem službenika iz organa. Intencija je da se za početne pozicije popuna vrši direktno putem javnog oglasa, ukoliko se ne popuni od postojećeg kadra raspoređivanje, čime se početne pozicije kod oglašavanja direktno otvaraju svim kandidatima koji ispunjavaju uslove.

**Odredbom člana 9** predlaže se da se kandidati koji su se prijavili na oglas, a nisu pristupili provjeri sposobnosti u postupku po oglasu, imaju smatrati kao da su odustali od oglasa. Ovom normom vrši se usklađivanje sa predloženom izmjenom člana 11 ovog zakona, kojim se između ostalog propisuje da se Odluka o izboru dostavlja samo kandidatima koji su pristupili provjeri znanja, sposobnosti, vještina i kompetencija. Na ovaj način samo kandidati koji su pristupili postupku provjere znanja imaju pravo žalbe na Odluku o izboru, a ne i oni koji su se prijavili a nijesu se odazvali postupku provjere znanja. Ovo rješenje doprinosi skraćivanju postupka zasnivanja radnog odnosa, smanjujući vrijeme trajanja postupaka po žalbama. Takođe, rasterećuju se zaposleni u Upravi za ljudske resurse koji su morali dostavljati Odluke o izboru I kandidatima koji nijesu pristupili provjeri znanja.

**U članu 10** vrši se numeričko usklađivanje člana 47, a u odnosu na prethodne predložene izmejne i pomjeranje stavova u mijenjanim članovima.

**Odredbom člana 11** predlaže se da se nakon postupka provjere znanja po pravilu bira prvorangirani kandidat, dok starješina izuzetno može izabrati i nekog drugog sa liste, nakon obavljenog razgovora sa svim kandidatima sa liste, u kom slučaju se takva odluka mora obrazložiti. Naime, važećim zakonom je propisano da se vrši izbor od prva tri kandidata, iz kog razloga predloženom izmjenom se smanjuje diskrecija starješine organa pri izboru kanidata.

**Odredbom člana 12** jača se radno pravni status inspektora i ovlašćenih službenih lica. Važećim zakonom propisano je da nakon isteka mandata inspektor može biti ponovo postavljen jedino putem postupka internog, odnosno javnog oglasa. Predloženim izmjenama utvrđuje se da inspektor zasniva radni odnos na neodređeno vrijeme i postavlja se na period od pet godina, a da nakon isteka perioda od pet godina isto lice može biti ponovo postavljeno bez postupka provjere sposobnosti putem internog, odnosno javnog oglasa. Glavni inspektor i glavno ovlašćeno službeno lice takođe zasnivaju radni odnos na neodređeno vrijeme u organu, ali se po isteku vremena na koje je postavljeno ovo radno mjesto može ponovo popuniti putem javnog oglasa.

**Odredbama čl. 13 i 14** omogućava se da kao člana Komisije za provjeru sposobnosti kod konkursa za starješine organa i lica iz kategorije visoki rukovodni kadar, starješina Uprave za ljudske resurse koji je predviđen kao obavezni član, može odrediti nekog od svojih pomoćnika da ga mijenja u toj komisiji. S obzirom na broj konkursa tokom godine, obavezno učešće u komisiji za provjer, izaziva probleme sa aspekta organizovanja termina provjera i usklađivanja brojnih obaveza starješine organa.

**Odredbom člana 15** predlaže se izmjena norme koja je izazivala nedoumice u praksi. Predloženo je da nakon prestanka mandata imenovano, odnosno postavljeno lice ima pravu na raspored u roku od godinu dana, u kom periodu ima pravo na naknadu dok se ne rasporedi. Predloženom izmjenom brise se zahtjev za ovu naknadu, na način da ona pripada odmah do momenta raspoređivanja, a do isteka godine dana od prestanka mandata.

**Odredbom člana 16** vrši se dopuna kod instituta vršioca dužnosti, takođe zbog problema u praksi. Naime, pored propisanih uslova za određivanje vršioca dužnosti, predlaže se i da se u slučaju privremene spriječenosti za rad, trudnoće, roditeljskog ili porodiljskog odsustva starješine organa uprave, odnosno službe ili lica koje vrši poslove visokog rukovodnog kadra može odrediti vršilac dužnosti dok traju privremena spriječenost za rad, trudnoća, roditeljsko ili porodiljsko odsustvo.

**Odredbom člana 17** propisan je izuzetak od pravila dase državni službenik, odnosno namještenik ne može rasporediti za vrijeme privremene spriječenosti za rad, trudnoće ili porodiljskog odsustva. Predlaže se da se ova lica u toku trajanja ovih razloga, mogu rasporediti uz njihovu pisanu saglasnost. Norma prije svega ima zaštitni karakter, ukoliko ova lica žele da se rasporede.

**Odredbama čl. 18 do 28** propisuje se reorganizacija disciplniske komisije, na način da sada postaje Državna disciplinska komisija. Jedna od osnovnih razloga za izmjene ovog zakona bila je i nejasna pozicija Disciplinske komisije, način njenog rada, kao i radno pravni status njenih članova, te njihova prava nakon prestanka mandata. Predloženim izmjenama propisuje se da će se pred ovom komisijom vode postupci i za lakšu i za težu provredu službene dužnosti, izricanje disciplinske mjere, uslovi i način imenovanja predsjednika i članova, prestanak mandata i prava po prestanku mandata, kao i da stručne i administrativne poslova vrši Administrativni centar državnih komisija.

**Odredbom člana 29** vrši se usklađivanje sa Zakonom o radu u dijelu potrebnih godina života i staža za prestanak radnog odnosa po sili zakona.

**Odredbom čl. 30 i 31** vrši se izmjena kod donošenja rješenja o pravima i obavezama službenika koji se nalaze na raspolaganju. Naime, ove obaveze se sa Uprave za ljudske resurse prenose na starješine organa koji službenike stavljaju na raspolaganje.

Zbog istog razloga vrši se izmjena u čl. 33, 34 i 35 ovog zakona.

**Odredbama čl. 36 do 44** propisuje se osnivanje, odnosno reorganizacija komisije za žalbe, iz istih razloga kao i kod reorganizacije disciplinske komisije. Jedan od osnovnih razloga za izmjene ovog zakona bila je i nejasna pozicija komisije. Predloženim izmjenama propisuju se uslovi za imenovanje, postupak za imenovanje predsjednika i članova Državne komisije za žalbe, prestanak mandata, stručni i administrativni poslova za potrebe komisije. Ono što je novina takođe jeste predlog da se poveća broj članova ove komisije, zato što je praksa pokazala da zbog velikog broja predmeta kod Komisije za žalbe sa postojećim brojem članova, nije moguće u zakonskom roku riješiti predmete po žalbama.

**Novim poglavljem XI.a** predlaže se formiranje Administrativnog centra državnih komisija, najviše iz razloga preciznije statusa Državne disciplinske komisije i Državne komisije za žalbe, koji je do sad bio nejasan. Ovaj centar osniva Vlada Crne Gore za potrebe vršenja stručnih, administrativnih, finansijskih i infomatičkih poslova Državne disciplinske komisije i Državne komisije za žalbe, a u vezi zaštite i podrške u ostvarivanju prava, obaveza i odgovornosti državnih službenika i namještenika. Centar će imati svojstvo pravnog lica, sa sjedišetem u Podgorici. Ovim poglavljem propisani su poslovi centra, organi centra kao i nadležnosti direktora i Upravnog odbora, te da nadzor nad njegovim radom vrši Ministarstvo.

**V FINANSIJSKA SREDSTVA POTREBNA ZA SPROVOĐENJE ZAKONA**

Sprovođenje Zakona o državnim službenicima i namještenicima zahtijevaće dodatna finansijska sredstva iz Budzeta Crne Gore, a tačna procjena će biti utvrđena nakon izvršene analize i odrađene RIA-e.